Papa Franġisku, li ilu li ddikjara li t-traffikar tal-umani huwa reat kontra l-umanità, għamel żjara sorpriża f'dar partikolari f'Ruma fejn qed jinżammu għall-protezzjoni nisa li kienu vittmi tal-prostituzzjoni sfuzata f'ħajjithom. Il-Vatikan, li ma żvelax fejn qiegħda eżatt din id-dar fil-kapitali Taljana, qal li l-Papa ltaqa' ma' 20 mara mir-Rumanija, l-Albanija, in-Niġerja, it-Tuneżija, l-Ukrajna u saħansitra mill-Italja stess. Il-Papa Arġentin ħeġġiġhom biex ikunu b'saħħithom kemm jistgħu hekk kif issa qed iħarsu 'l quddiem biex jibdew ħajja ġdida f'din id-dinja. L-istqarrija tal-Vatikan kompliet tgħid li din iż-żjara mill-Papa Franġisku saret bħala parti mill-Komunità tal-Papa Ġwanni Pawlu XXIII. Din il-komunità twaqqfet minn qassis Taljan bl-għan li teħles nisa ta' dan it-tip mill-ħakkiema kummerċjali (pimps) tagħhom li jġegħluhom jagħmlu affarijiet li ma jridux u f'ħafna mid-drabi kontra l-volontà tagħhom għal għanijiet materjali u finanzjarji. Dan kollu bħala sforz u turija li t-traffikar tal-umani għandu jkun miġġieled bil-qawwa kollha u jekk jista' jkun eradikat għalkollox. Taħt it-tmexxija tal-Papa Franġisku, il-Vatikan beda jospita sensiela ta' konferenza li ġabu flimkien organizzazzjonijiet internazzjonali differenti tal-pulizija, leġiżlaturi flimkien ma' gruppi reliġjużi minn madwar id-dinja biex jinstabu modi u metodi ta' kif ilkoll flimkien jistgħu jiġġieldu dan il-fenomenu ta' jasar modern. Lura fl-2014, waqt wieħed mid-diskorsi tiegħu, Papa Franġisku kien laqqam it-traffikar tal-umani bħala ġerħa miftuħa fis-soċjetà moderna li qed ngħixu fiha llum u li hija reat gravi kontra l-umanità kollha. Bil-wegħda li jsibulhom impjieg u ħajja aħjar, it-traffikanti jġibu lil dawn in-nisa lejn l-Italja u pajjiżi oħrajn fil-Punent tal-Ewropa mill-Afrika u l-Ewropa tal-Lvant u mbagħad jisfurzahom għall-prostituzzjoni. Fil-fatt, skont għadd kbir ta' gruppi favur id-drittijiet umani, mill-estimi li għandhom huma jirriżulta li miljuni kbar ta' nies madwar id-dinja kollha jisfaw vittmi tat-traffikar tal-umani u forom oħra ta' jasar modern bħall-prostituzzjoni sfurzata jew ta' xogħol manwali mingħajr l-ebda forma ta' ħlas. Intant, s'issa Papa Franġisku żar dar għal persuni b'vizzju tad-droga, ċentru li jilqa' l-immigranti, dar għall-qassisin anzjani, kif ukoll dar oħra li tilqa' nies li qed ibatu minn xi kundizzjoni mentali. Dawn iż-żjarat ikomplu jżidu mal-lista ta' postijiet differenti li żar hu personalment hekk kif f'April li għadda żar kamp fil-gżira Griega ta' Lesbos. Apparti minn hekk, ix-xahar li għadda mar ukoll il-Polonja fejn inżamm mument ta' silenzju biex jitfakkru ġrajjiet koroh li saru fil-kampijiet ta' esterminazzjoni ta' Auschwitz-Birkenaue.